paragraph_text: Na krajnjem jugoistočnom rubu livanjske općine, i djela Livanjskoga polja te najvećega kraškog polja na prostoru zapadnog dijela Balkanskog poluotoka smješteno je selo Miši. Ubrojeno je u cjelinu eponima Buškog Blata, Miši su njegov nerazdvojivi dio od najranijih povijesnih zbivanja, bilo da se radi o geološkom nastanku ili o prvim počecima života na zemlji. Tipično brdski, razbacani tip naseljenog mjesta, proteže se od Batinića Brda do Puđina Briga u dužini od 3 km. Selo je okruženo planinama: na jugu Kamešnicom (1856m) te na istočnom dijelu planinom Tušnicom (1700m), koja se sa svoje jugozapadne strane spušta u Batinića Brdo (820m) i konačno u polje - danas najveće umjetno jezero u Evropi - Buško Blato.